Chevrolet Corvette C6

Εξέλιξη

Η προκάτοχος Chevrolet Corvette C5, κατά την εισαγωγή της, στις αρχές του 1997, ήταν ένα τεράστιο βήμα εμπρός σε σύγκριση με την Corvette C4 που αντικατέστησε και μάλιστα ήταν η πρώτη γενιά που αναπτύχθηκε εξ αρχής ως ένα εντελώς νέο αυτοκίνητο, αντί για βελτιωμένη μετεξέλιξη του προηγούμενου. Επιπλέον, είχε τότε θεωρηθεί ως ένα επαναστατικό μοντέλο, αποσπώντας ιδιαίτερα εγκωμιαστικά σχόλια και σημαντικές διακρίσεις. Ακόμα και έως λίγο πριν την αντικατάστασή της, συνέχιζε να διατηρεί σταθερά υψηλές πωλήσεις, προσφέροντας εξαιρετικές επιδόσεις, κράτημα / οδική συμπεριφορά και αισθητική, ακόμα και σε σύγκριση με πολύ ακριβότερα σπορ υπεραυτοκίνητα. 
Ως αποτέλεσμα, ο μητρικός όμιλος της General Motors είχε αντιληφθεί ότι για πρώτη φορά στην ιστορία είχε καταφέρει τελικώς να δημιουργήσει ένα υψηλών επιδόσεων σπορ αυτοκίνητο παγκόσμιας κλάσης και κατέληξε στο συμπέρασμα ότι δεν υπήρχε λόγος να ρισκάρει τη δημιουργία ενός ριζικά διαφορετικού μοντέλου για αντικαταστάτη. Αντιθέτως, θεώρησε τότε ότι η ασφαλέστερη στρατηγική κίνηση ήταν η περαιτέρω εξέλιξη της ήδη κορυφαίας Corvette C5, με σκοπό να βελτιωθεί στα σημεία και να πλησιάσει ακόμα περισσότερο την τελειότητα. 
Μια ιδιαιτερότητα της C6 ήταν ότι, αντίθετα με όλες τις άλλες γενιές της Corvette, εξελίχθηκε παράλληλα και με ένα άλλο μοντέλο που βασίστηκε στην ίδια πλατφόρμα Y-body, την Cadillac XLR, που κυκλοφόρησε 1 έτος πριν την C6, το 2003, και μάλιστα κατασκευαζόταν στο ίδιο εργοστάσιο. Ωστόσο, η Corvette C6 διατήρησε μια εντελώς ανεξάρτητη αισθητική, τόσο στην εξωτερική σχεδίαση, όσο και στο σαλόνι, σε βαθμό που ο εξωτερικός παρατηρητής να μην μπορεί να αντιληφθεί την συγγένεια. Επίσης, η XLR έφερε διαφορετικά μηχανικά σύνολα, τα οποία ήταν όλα κοινά με άλλα μοντέλα της Cadillac.
Προσπαθώντας να καταστήσουν την Corvette C6 πιο ελκυστική και στις διεθνείς αγορές, τα μέλη της ομάδας εξέλιξης αποφάσισαν την μείωση του συνολικού μήκους του αμαξώματος, προκειμένου να κυκλοφορεί απροβλημάτιστα σε κάθε πιθανό οδικό δίκτυο, ακόμα και στο αστικούς δρόμους της Ευρώπης. Αυτό, επίσης, της προσέφερε ακόμα υψηλότερες επιδόσεις, σε συνδυασμό και με τους νέους, ισχυρότερους κινητήρες που έλαβε. Η C6 υπέστη οριακή μείωση και στο πλάτος, αλλά ταυτόχρονα το μεταξόνιο αυξήθηκε ελαφρά, προσφέροντας έτσι καλύτερους χώρους στους επιβάτες. Επίσης, διατηρήθηκε η παραδοσιακή διαμόρφωση των Corvette «V8 κινητήρας μπροστά, πίσω κίνηση».
Μία επιπλέον αξιοσημείωτη απόφαση, που ελήφθη ήδη από τα αρχικά στάδια εξέλιξης και σχεδιασμού, δηλαδή μέσα στο 1999, ήταν η κατάργηση των αναδιπλούμενων φώτων και η τοποθέτηση συμβατικών προβολέων, για πρώτη φορά σε Corvette μετά το 1962. Σκοπός ήταν η βελτίωση της αεροδυναμικής υπό όλες τις συνθήκες οδήγησης, η μείωση του βάρους στο μπροστινό μέρος του σασί και η απάντηση στις διαχρονικές διαμαρτυρίες πολλών ιδιοκτητών Corvette ότι τα αναδιπλούμενα φώτα είχαν υψηλό κόστος συντήρησης, καθώς και επισκευής σε τυχόν βλάβη. Παράλληλα, για την σχεδίαση της Chevrolet Corvette C6 χρησιμοποιήθηκε και αεροδυναμική σήραγγα, με κάθε λεπτομέρεια του αμαξώματος να έχει μελετηθεί προσεκτικά προς αυτή την κατεύθυνση, με αποτέλεσμα να έχει αεροδυναμικό συντελεστή Cd 0,28 - μία περαιτέρω βελτίωση ως προς τον συντελεστή Cd 0,29 της Corvette C5 και ιδιαίτερα σημαντική, αν συνυπολογιστούν το μικρότερο μήκος του αμαξώματος της C6 από αυτό της C5, καθώς και τα ακόμα φαρδύτερα πίσω ελαστικά της C6.
Επιπρόσθετα, σχεδιάστηκε ένα εντελώς νέο σαλόνι και με υλικά ακόμα υψηλότερης ποιότητας, ενώ και το επίπεδο συναρμολόγησης βελτιώθηκε περαιτέρω, με σκοπό την ενίσχυση του ίματζ της Corvette στην κατηγορία των σπορ υπεραυτοκινήτων. Η Corvette C5 είχε εισπράξει ορισμένα αρνητικά σχόλια από κάποιους οπαδούς της Corvette ότι είχε ένα πολύ φτηνό και «σκοτεινό» ταμπλό, υπερβολικά «φτηνής πλαστικής αίσθησης», καθώς μάλιστα σχεδόν όλες οι εκδόσεις της C5 προσέφεραν αποκλειστικά μαύρα ταμπλό. Για τον λόγο αυτό, στο σαλόνι της Corvette C6 τοποθετήθηκαν στοιχεία από αλουμίνιο, όπως και απομιμήσεις μετάλλων, μαζί με κάποιες ακόμα φωτεινές πινελιές. Με το λανσάρισμα της C6, επίσης, άρχισαν για πρώτη φορά σε Corvette να προσφέρονται σύστημα δορυφορικής πλοήγησης (το οποίο λειτουργούσε με DVD), σύστημα τηλεματικής OnStar, δορυφορικό ραδιόφωνο και πλευρικοί αερόσακοι, οι οποίοι ήταν μέσα στα καθίσματα και συνολικής προστασίας πλευρών και κεφαλής (αερόσακοι combo).

Παρουσίαση

Η παρουσίαση της Corvette C6 είχε αρχικά οριστεί για το καλοκαίρι του 2003, προκειμένου να συμπέσει με τον εορτασμό των 50 ετών παραγωγής της Corvette από το ντεμπούτο της πρώτης γενιάς της τον Ιούνιο του 1953. Ωστόσο, σημειώθηκε μια καθυστέρηση, λόγω οικονομικών προβλημάτων της μητρικής General Motors, με αποτέλεσμα να προσφερθεί το επετειακό πακέτο 50th Anniversary Edition στην προκάτοχο Corvette C5 μέσα στη σεζόν του 2003, χωρίς ταυτόχρονη τελετή πρεμιέρας της C6.
Τελικώς, η C6 παρουσιάστηκε επίσημα τον Ιανουάριο του 2004 στο Διεθνές Σαλόνι Αυτοκινήτου στο Ντιτρόιτ, πλην όμως υπήρξαν κάποιες ακόμα αναβολές της τελευταίας στιγμής, με αποτέλεσμα να μπει στην παραγωγή μόλις τον Ιούνιο του 2004 και να λανσαριστεί σε όλες τις πολιτείες των ΗΠΑ μέσα στο καλοκαίρι, ως μοντέλο 2005. Σταδιακά, από τις αρχές του 2005 και μετά, ξεκίνησαν και οι εξαγωγές διεθνώς. Ωστόσο, η υποδοχή της Corvette C6 από τον Τύπο αυτοκινήτου και το κοινό ήταν πολύ πιο χλιαρή σε σχέση με τα εγκωμιαστικά σχόλια που είχαν εισπράξει οι Corvette C4 και Corvette C5 κατά τα έτη εισαγωγής τους. Ο λόγος ήταν ότι η C6 έμοιαζε, ιδίως στην εξωτερική αισθητική της, σαν ένα έντονο λίφτινγκ της προκατόχου C5 παρά σαν μια πραγματικά νέα γενιά. Μάλιστα κάποια αμερικανικά περιοδικά αυτοκινήτου σχολίασαν ειρωνικά ότι το μοντέλο κανονικά θα έπρεπε να είχε ονομαστεί Corvette C5,5 αντί για Corvette C6!

Εκδόσεις

Τους πρώτους μήνες, ξεκίνησε αποκλειστικά ως hatchback coupé με αποσπώμενο κεντρικό τμήμα οροφής, που αναφέρεται συχνά ως οροφή targa. Η ανοιχτή έκδοση convertible (καμπριολέ) επανήλθε τον Ιανουάριο του 2005 και, όπως συνέβη και στην προκάτοχο C5, έφερε στάνταρ πίσω παρμπρίζ από γυαλί και μάλιστα θερμαινόμενο. Για πρώτη φορά στην ιστορία της Corvette, η ανοιχτή έκδοση μπορούσε να παραγγελθεί με ηλεκτρικά ρυθμιζόμενη οροφή. Ο κινητήρας και των δύο μοντέλων ήταν αρχικά ο LS2, κυβισμού 6.0 λίτρων / 5.967 cm³ και ισχύος 400 hp, και ήταν ουσιαστικά μια εξέλιξη του LS1 των 5.7 λίτρων της Corvette C5. 
Το καλοκαίρι του 2005, για την σεζόν του 2006, επανήλθε η έκδοση υψηλών επιδόσεων Corvette Z06 και, όπως συνέβη και με την Corvette C5 Z06, προσφέρθηκε μόνο ως coupé. Έφερε έναν νέο κινητήρα, τον LS7, κυβισμού 7.0 λίτρων / 7.008 cm³ V8 και ισχύος 505 hp, σε συνδυασμό αποκλειστικά με 6-τάχυτο μηχανικό κιβώτιο και αρχικά ήταν η ισχυρότερη Corvette όλων των εποχών έως τότε. Η πλατφόρμα της Z06 κατασκευαζόταν από αλουμίνιο, με αποτέλεσμα την μείωση του βάρους ως προς την στάνταρ ατσάλινη πλατφόρμα. Αντίθετα με την αποκλειστικά εγχώρια Corvette C5 Z06, η έκδοση C6 Z06 διατέθηκε επίσημα και στην Ευρώπη και σε άλλες αγορές διεθνώς.
Από την σεζόν του 2008, οι βασικές εκδόσεις έλαβαν τον ακόμα πιο εξελιγμένο κινητήρα LS3, κυβισμού 6.2 λίτρων / 6.162 cm³ V8 και ισχύος 430 hp, που αντικατέστησε τον αρχικό LS2 6.0 λίτρων / 5.967 cm³ V8 των 400 hp. Ταυτόχρονα, εισήχθη και ένα προαιρετικό σύστημα εξάτμισης dual-mode, το οποίο προσέφερε ελαφρά αύξηση της ισχύος στους 436 hp.
Παρά την επιστροφή της Z06, ωστόσο, η General Motors αποφάσισε τη δημιουργία και μιας ακόμα ισχυρότερης έκδοσης, ως το πρότζεκτ «Blue Devil». Οι πρώτες λεπτομέρειες δόθηκαν στη δημοσιότητα τον Απρίλιο του 2007 και τα αρχικά πιθανά ονόματα ήταν Blue Devil, Z07, Super Sport ή ZR-1. Τελικώς, τον Σεπτέμβριο του 2007 έλαβε την ονομασία Corvette ZR1, ως η ιδεολογική διάδοχος της Corvette C4 ZR-1 του 1990 - 1995 (στην C6 όμως χωρίς το σύμβολο «-» μέσα στο όνομα). Παρουσιάστηκε τον Ιανουάριο του 2008 και λανσαρίστηκε το καλοκαίρι, ως μοντέλο 2009, ενώ διατέθηκε μόνο ως coupé. Το μηχανικό του σύνολο ήταν μια υπερτροφοδοτούμενη εκδοχή του κινητήρα 6.2 λίτρων / 6.162 cm³ V8, ισχύος 638 hp, με επιτάχυνση 0-100 km/h σε μόλις 3,7 δευτερόλεπτα και τελική ταχύτητα 330 km/h (205 mph), παίρνοντας έτσι τον τίτλο της ισχυρότερης Corvette έως τότε, αν και η Corvette Z06 συνέχισε να κατασκευάζεται παράλληλα με την ZR1. Ο κινητήρας της C6 ZR1 έφερε τον κωδικό LS9 και συνδυάστηκε αποκλειστικά με 6-τάχυτο μηχανικό κιβώτιο.
Από την σεζόν του 2010 και μετά, προστέθηκε μια νέα έκδοση στην παλέτα του μοντέλου, η Corvette Grand Sport, που αντικατέστησε το σπορ πακέτο Z51. Τον Μάρτιο του 2010, η Chevrolet ανακοίνωσε ότι, από το καλοκαίρι και μετά, θα διατεθούν μόλις 500 αντίτυπα μιας ειδικής έκδοσης, της Z06 Carbon Limited Edition, η οποία τελικώς διατηρήθηκε στην παραγωγή έως το 2012. Ταυτόχρονα, με την έναρξη της σεζόν του 2011, άρχισε να προσφέρεται και ένα σπορ πακέτο για την Z06, υπό την ονομασία Corvette Z07, με το οποίο μπορούσαν να παραγγελθούν τα περισσότερα στοιχεία εξοπλισμού της Z06 Carbon.
Στα μέσα του 2011, με την έναρξη της σεζόν του 2012, άρχισε να προσφέρεται το επετειακό πακέτο Chevrolet Centennial Edition, για τον εορτασμό των 100 ετών από την ίδρυση της Chevrolet. Ένα ακόμα επετειακό πακέτο προσφέρθηκε την σεζόν του 2013, που ήταν η τελευταία για την Corvette C6, και ήταν το 60th Anniversary, για τον εορτασμό των 60 ετών από το ντεμπούτο της πρώτης γενιάς της Corvette εν έτει 1953.